کراچۍ: پي ټي اېم د عالمزېب مسيد او نورو بنديوانو غړو دپاره احتجاجي مظاهره کړې
د پښتون ژغورنې غورځنګ (پي ټي اېم) د کراچۍ غړو د خپل مخکښ ملګري عالمزېب مسيد او هغه سره درې نورو بنديوانو غړو دپاره احتجاجي مظاهره کړې چې دوي په غېر قانوني بند کې ساتل کيږي.
کراچۍ — د کراچۍ د پي ټي اېم مشر نور الله ترين وايي عالمزېب محسود، اکرام، اختر او احسان الله د درېو مياشتو راهسې په کراچۍ کې بنديوان دي او دوي د هغو د خوشي کولو دپاره ټولې قانوني چارې پوره کړي خو نيول شوؤ ملګرو ته يې ضمانت نه ورکول کيږي. نوموړی د عالمزېب محسود د مقدمې په پلټونکي پولیس افسر تور لګوي چې هغه يې د مقدمې چالان عدالت نه وړاندې کوي او زياتوي په وروستۍ اورېدنه ترې عدالت د عالمزېب پرضد ثبوتونه غوښتي وو. ترين وايي پوليس افسر عدالت ته بيا د پي ټي اېم د جلسې ويډیو وړاندې کړې او جج ويلي چې په دې کې کومه خاص خبره نشته خو بيا هم ضمانت نه دی ورکړی شوی. د پي ټي اېم د کراچۍ مشر وايي که په راتلونکو دوه اورېدنو کې د دوي قانوني غوښتنې نه منل کيږي دوي به بيا د خپل مشر منظور پشتين په مشرۍ غټې مظاهرې پېل کړي. هغه تور ولګوؤ چې د دوي سره د تعصب او تنګ نظرۍ په اساس قانوني رویه روانه ده او دوي د هغې پرضد احتجاج کولو. د عالمزېب محسود د پلټونکي پولیس افسر سره د وي او ای ډيوه د بيا بيا رابطې کولو باوجود تماس نه دی شوی. محسود په ۲۱م جنورۍ په کراچۍ کې وروسته له هغې نيول شوی چې په ۲۰م جنورۍ پي ټي اېم په کراچۍ کې يوه غټه جلسه کړې او د دغه جلسې د جوړؤنکو او وېنا کوونکو پرضد مقدمه درج شوې وه او عالمزېب محسود په هغې مقدمه کې نيول شوی ؤ. د عالمزېب نه علاوه د نورو بنديوانو کسانو په اړوند نورالله ترين وايي دوي وړاندې نيول شوي وو. پي ټي اېم د خپلو دغو بندي غړيو دپاره له دې وړاندې هم احتجاجي مظاهرې کړي دي. نور الله ترين او د پي ټي اېم د کراچۍ مشران په سيند صوبه کې د پاکستان پيپلز ګوند په حکومت نيوکې کوي چې د دوي سره يې د مقدمو ختمولو ژمنه کړې خو هغه يې وفا نه کړه. د پاکستان وزيراعظم عمران خان د جمعې په ورځ په اورکزو قبايلي ضلع کې یوې ولسي غونډې ته په وېنا کې ویلي ؤ د پي ټي اېم خبرې سمې دي خو لهجه يې سمه نه ده او زياته کړې يې وه خلک د پوځ پرضد کول او داسې نعرې وهل چې ملک او قبايلي علاقې ته به يې څه ګټه وي؟. منظور پشتين وی او ای ډيوه سره د عمران خان د وېنا په غبرګون کې ويلي ؤ، "سم طريقه کارڅنګه وي؟ په تشو بيانونو خو زمونږ خبره نه اورېدل کېده، په دې فاټا (قبايلي سيمه) څه نه ؤ چې هغه ونه شول، کورونه بمبار کېدل خلک لس لس کاله بې درکه کېدل هغه غېر اييني کار ؤ، هغې ته خو چا غلط نه ويل". د پشتين په وېنا څو پورې چې د پښتنو سره غېر قانوني ناوړه چلند کيږي د دوي طريقه کار به هم دغسې وي.